Sverre Aasland

Sverre Aasland (også Sverre Lasanda) (født 31. juli 1899, død 23. april1990 var en norsk funksjonalistisk arkitekt. Han er særlig kjent for sitt samarbeid med Arne Korsmo og sammen skapte de blant annet Villa Dammann i  Havna allé 15 i Oslo. Bygget fikk Houens fonds diplom for god arkitektur i 1937.  
Aasland to svenneprøve som murer i 1920 og realartium i 1922 ved Hegdehaugen skole. Han ble utdannet til arkitekt ved  Technische Hochschule i München og tok diplomeksamen i 1926. Han fikk håndverksbrev som murmester i 1927.  
Frem til samarbeidet med Arne Korsmo arbeidet Aasland i familiefirmaet Ole Sofus Aasland & Sønner. Hans første store selvstendige verk var en boligblokk i overgang mellom nyklassisme og funksjonalisme i Evald Ryghs gate 16 i Oslo som ble tegnet i 1927. 
I årene 1928-1935 drev han arkitektfirmaet Aasland og Korsmo sammen med Korsmo. Samarbeidet ble innledet med tegningen av boligblokken Pavels gate 6 i Oslo i 1928. Sammen tegnet Aasland og Korsmo over 40 hus i det tidligere Aker, nå Ullern, Vestre og Nordre Aker bydel i Oslo. Flere områder på Frøen, Blindern, Vinderen og Ullevål ble regulert og bebygget av Aasland og Korsmo. Mest kjent er reguleringen av Havna allé ved Blindernveien stasjon i Oslo. Her oppførte de 12 villaer og mottok Houens diplom for Villa Dammann. I 1934 begynte Aasland arbeidet med Villa Riise på Hamar, og denne og Villa Damman regnes for å være to av de viktigste villaene i den internasjonale funksjonalistiske stilen i Norge.
Aasland og Korsmos kanskje mest toneangivende verk er tre- og murvillaen Lille Frøensvei 16 i 1929. Det er den mest publiserte villaen på 30-tallet og ble i forbausende stor utstrekning brukt i reklamer og artikler som beskrev villaene i samtiden. Villaen ble publisert på forsiden av arkitektenes bransjeblad Byggekunst og har vært forbilde for tusenvis av villaer på 1930-tallet. Her skapte Aasland og Korsmo den norske funksjonalismen. 
Etter at samarbeidet med Korsmo opphørte etablerte Aasland eget kontor og samarbeidet med flere andre arkitekter frem mot 1940, blant annet Erling Viksjø og Ulf Nyquist. Sistnevnte hadde Aasland kontorfellesskap med i 1937-40. Aaslands mest kjente verk fra denne perioden er Krusesgate 7b i Oslo (1937), en funksjonalistisk flermannsbolig.
Etter krigen samarbeider Aasland med arkitekt Karl Grevstad i arkitektkontoret Grevstad og Aasland som ble stiftet i 1958. De tegnet Oslo yrkesskole på Sogn (1958-63).  
I 1963 flyttet Aasland til Sveits og skiftet navn til Lasanda. 
Arbeider
Noen utførte arbeider:

1926-27 Enebolig, Tidemands gate 46, Oslo
1927 Boligblokk, Evald Ryghs gate 16, Oslo
1928 Boligblokk. Pavels gate 6, Oslo (Med Arne Korsmo).1929-30 Frøen boligområde Lille Frøens vei 10-16, Apalveien 16-18, Oslo. 10 eneboliger (med Arne Korsmo). Tildelt Sundts arkitekturpris.
1929-30 Butikker, restaurant Bagatelle. Bygdøy Allé 3-7, Oslo (Med Arne Korsmo). Fasade og ominnredning (revet).
1930-32 Havna boligområde, Havna Allé 1-6, 8-14. 12 eneboliger (Med Arne Korsmo), inklusive Villa Dammann. Tildelt Houens fonds diplom 1937
1932 Fire eneboliger, Apalveien 55-61, Oslo (med Arne Korsmo).
1932 Reguleringsplan, Blindern, Oslo (med Arne Korsmo).
1932 Reguleringsplan, Bakkehaugen, Oslo. Prisbelønnet (med Arne Korsmo).
1932 Enebolig, Arnebråtveien 30b, Oslo (med Arne Korsmo).
1933-34 Villa Eriksen, Kristiansand (med Arne Korsmo).
1933-36 Kornsilo, Christianssands Møller, Kristiansand. Tildelt Houens fonds diplom 1939 (med Arne Korsmo).
1934-35 Villa Riise, Hamar. Enebolig.
1935 Villa Ystehede, Ås
1935 Boligblokk, Brageveien 2b, Oslo
1937 Boligblokk, Kruses gate 7b, Oslo
1937 Sälen Högfjällshotel, Dalarne, Sverige 
1937 Boligblokk, Bøgata 10, Oslo
1937 Boligblokk, Sigurds gate 20
1937 Boligblokk, Rosenborggata 15, Oslo
1938 Boligblokker, Sannergata 5, Øvrefoss 6-10, Oslo (med Ulf Nyqvist)
1938 Boligblokk, Amtmann Meinichs gate 20, Oslo
1939 Boligblokk, Lille Frogner allé 10 (med Ulf Nyqvist)
1939 Enebolig, Kongleveien 5, Oslo
1939, Boligblokk, Brinken 19, Oslo
1940 Boligblokk, Louises gate 24, Oslo (med Ulf Nyqvist)
1953 Forretningsgård, Kongens gate 11, Oslo
1958-63 Oslo yrkesskole på Sogn (Blindern VGS) (med Karl Grevstad)


== Noter ==


== Referanser ==


== Kilder ==
Sverre Aasland fra Store norske leksikon
Arne Korsmo - 100 år
Arne Gunnarsjaa: Arkitekturleksikon, Abstrakt forlag 1999, ISBN 82-7935-007-1, side 879
Eirik T. Bøe, Bebyggelsen i Havna allé 1931-1933 : en studie i Aasland og Korsmos tidlige arbeider. B. 1, 1996


== Eksterne lenker ==
(en) Sverre Aasland – kategori av bilder, video eller lyd på Commons